Promovirana knjiga "Genocid i istina o genocidu u BiH" autora Smaila Čekića

Univerzitet u Sarajevu i Institut za istraživanje zločina protiv čovječnosti i međunarodnog prava UNSA objavili su danas knjigu "Genocid i istina o genocidu u Bosni i Hercegovini" autora prof. dr. Smaila Čekića.

Knjigu su promovirali akademik i dopisni član ANUBiH-a Muhamed Filipović, prof. dr. Mirko Pejanović, akademik Esad Duraković i akademik Ferid Muhić.

Knjiga pruža uvid u istinu o genocidu izvršenom nad Bošnjacima u ratu u BiH od 1992.do 1995.godine. Radi se o štivu koje bi trebalo postati sastavni gradiva škola i fakulteta na Balkanu, ali i u Evropi, istaknuto na promociji

„Nažalost, stalno smo svjedoci upornog negiranja genocida od strane određenih pojedinaca, grupa, udruženja, organizacija, institucija, ustanova i države, odnosno država sa pozicija nosilaca određenih političkih funkcija, kao i u sferi nauke, obrazovanja, kulture i umjetnosti“, izjavio je autor na promociji organiziranoj povodom obilježavanja sedamnaeste godišnjice Dana sjećanja na žrtve genocida nad Bošnjacima u sigurnoj zoni Ujednjenih nacija u Srebrenici.

Prema riječima Čekića, prvi dio knjige daje jasniji uvid u stvarnost zločina koji su se desili u sigurnoj zoni Ujedinjenih nacija u julu 1995. godine, dok je u drugom dijelu knjige, naslovljenom „Negiranje genocida“, podrobno analizirao "Bosanski rat", nedavno objavljenu knjigu Dobrice Ćosića, da bi osporio i objelodanio sve falsifikate, laži i obmane kojima se služio taj pisac.

„Dobrici Ćosiću, kao i mnogim negatorima genocida, u ovoj knjizi je dat valjan naučni odgovor naučnim rezultatom, kao najsnažnijim argumentom kojim se opovrgava teza o bilo kakvim mogućnostima negiranja genocida u BiH. Otuda naslov knjige 'Genocid i istina o genocidu u BiH'“, istakao je Čekić.

On je dodao i to da je u knjizi obrađeno na stotine hiljada dokumenata različite provenijencije, te da oni nedvojbeno, nedvosmisleno potvrđuju i dokazuju naučnu istinu koja govori i dokazuje izvršeni genocid u BiH na kraju 20. stoljeća.

Odgovarajući na pitanje o tome da li će knjiga promijeniti mišljenje pojedinih ljudi u vezi sa genocidom, Čekić kaže da je uvjeren u to.

Govoreći o knjizi, akademik Ferid Muhić rekao je da je, prije svega, na neki način začuđujuće da se nešto što je tako očigledno, dokazuje.

„18 godina poslije genocida, dokazuje se da je genocid postojao. Ova knjiga to dokazuje, dokazale su to i prethodne knjige sa ovog instituta“, rekao je Muhić i dodao da „sve što tvrdi saznanje o tome da je genocida bilo, argumentovano je i arhivskom građom, a poslije ove knjige, to pitanje je skinuto sa dnevnog reda“. „Čak mi se čini da bi ova knjiga bila apsolutno neophodno štivo u svim školama i na fakultetima u cijelom regionu, dakle na čitavom Balkanu, ali da njena saznanja moraju ući i u građu za fakultete historijskih i drugih nauka u cijeloj Evropi“, istakao je Muhić.

Prof. dr. Mirko Pejanović je pojasnio da je knjiga veoma dragocjena i za daljnja naučna istraživanja, za struku i za sve državljane, građane i patriote BiH, da oni i njihova djeca, buduće generacije, spoznaju šta se sve dogodilo u pogledu stradanja ljudi, stradanja koje je dovelo i do genocida u Srebrenici. „Knjiga ima mnogo poruka. Izdvojio bih jednu od njih, analizu koju je izveo profesor Čekić o osporavanju genocida na temelju, naravno, kritičkog promatranja iznesenih teza u knjizi Dobrice Ćosića „Bosanski rat“. U toj analizi profesor Čekić dolazi do nedvosmislenog stajališta, koje proističe iz prvog dijela gdje je istražena istina o počinjenom zločinu genocida, da zapravo Dobrica Ćosić se koristi konstruisanim neistinama, i da ponovo, kao idejni tvorac jednog projekta koji je doveo do zločina, ideološkog i političkog, time što osporava zločin, ulazi u sferu moralne i krivične odgovornosti“, pojasnio je Pejanović.

"Saopćena je naučna istina koja glasi: u svim okupiranim mjestima i gradovima u opsadi u ambijentu međunarodnog oružanog sukoba, odnosno agresije na Republiku BiH, nad Bošnjacima je s namjernom i s jasno postavljenim ciljevima, planski organizirano i sistematski izvršen genocid", rekao je prof. dr. Smail Čekić. Dodao je da najeklatantniji primjer koji ima paradigmatski karakter genocid nad Bošnjacima BiH u sigurnoj zoni UN-a, Srebrenici, teritoriji UN-a jula 1995.godine koji se, nažalost, u pojmovno-prostornom smislu često reducira samo na genocid u Srbrenici. "Dobrici Ćosiću kao i mnogim negatorima genocida, u ovoj knjizi dat je valjan naučni odgovor, s naučnim rezultatom kao najsnažnijim argumentom kojim se opovrgava teza o bilo kakvim mogućnostima negiranja genocida u BiH", poručio je Čekić. Knjiga se sastoji iz dva dijela: prvi dio posvećen je tome da se pruži što jasniji uvod u stvarnost zločina što su se desili u sigurnoj zoni UN-a u julu 1995.godine.U drugom dijelu knjige je "osporiti negiranje genocida koje se također javno predstavlja kao vjerodostojna i nesumnjiva istina o ratu".

Akademik Muhić je rekao da knjiga postojanje genocida dokazuje na suveren način, arhivskom i fizičkom građom, toliko da su argumenti Dobrice Ćosića pobijeni i "poslije ove knjige, osporavanje genocida je definitivno skinuto s dnevnog reda“. Naglasio je da je knjiga "Bosanski rat" Dobrice Ćosića predstavljena intelektualnoj javnosti u Srbiji i u BiH, pa bi zanimljivo bilo vidjeti hoće li ova knjiga biti predstavljena javnosti u Beogradu, srpskoj javnosti, intelektualcima, učenicima, studentima. "Bog je podario prof. Čekića da ima toliko snage i upornosti i istraživačke inventivnosti i to je omogućilo da naučnoj i stručnoj javnosti poklonimo ovu knjigu", kazao je Pejanović, Istakao je da knjiga zaslužuje da bude općedržavna čitanka građana Bosne i Hercegovine, jer donosi istinu o agresiji, istinu o ratu u BiH, istinu o razmjerama stradanja civila, a primarno o stradanju Bošnjaka i predložio da se knjiga prevede na engleski jezik i da se uvede kao stručna literatura na fakultetima i srednjim školama.

Duraković je naglasio da naslov knjige ima ideološke potencijale, ali i oslikava stav autora.

Filipović je naglasio da je Smail Čekić postao sinonim u naučnom ili javnom životu, za onoga koji se uporno bori da sve što se zbilo u BiH s bošnjačkim narodom da istina izađe navidelo“, uprkos poteškoćama jer je bio izložen najraznovrsnijim opstrukcijama "Smail je napisao knjigu u kojoj je dokazao vrlo precizno, da se zločin genocida istinski, stvarno dogodio", kazao je Filipović.

Dodao je da je autor dao niz dokumenata koji nesumnjivo pokazuju da je genocid bio, da je planiran u Beogradu, da su izvršioci bili ne samo bosanske nego i srpske oružane snage i da je u tome sudjelovala i međunarodna politika i određene države, "a prije svega šest država koje su sklopile sporazum o garantovanju sigurne zone".